Cadre didactice și cercetători afiliați facultăților și institutelor de cercetare ale Universității din București, printre laureații Premiilor Academiei Române pe anul 2021


Joi, 7 decembrie 2023, Academia Română va decerna premiile pentru cele mai valoroase creaţii ştiinţifice şi artistice realizate în anul 2021. 
Evenimentul se va desfăşura în Aula Academiei Române (Calea Victoriei, nr. 125, sector 1), începând cu ora 10:00, în prezenţa membrilor Adunării Generale.

Premiile recompensează performanța culturală și științifică românească, concretizată în opere individuale sau realizate în colaborare. Distincțiile se acordă în cadrul celor 14 secţii ştiinţifice ale Academiei Române: literatură şi filologie, istorie, matematică, fizică, chimie, ştiinţe tehnice, ştiinţe geonomice, tehnologia informaţiei, biologie, medicină, agronomie, silvicultură, ştiinţe economice şi juridice, sociologie, psihologie, filosofie, teologie, arte plastice, teatru şi muzică.
În cadrul evenimentului, Academia Română va acorda trei diplome „Meritul Academic” şi zece diplome „Distincţia Culturală”.

Printre laureații Premiilor Academiei Române pentru anul 2021 se numără mai multe cadre didactice și cercetători afiliați facultăților și institutelor de cercetare ale Universității din București.
Astfel, la categoria Științe istorice și Arheologie, printre laureați se numără prof. univ. dr. Laurenţiu-Dănuţ Vlad de la Facultatea de Științe Politice a UB, autor al lucrării Istorii româneşti ale ideii de „Europa”, secolele XVII-XXI (imagini, note, reflecţii), căruia îi va fi înmânat Premiul „Nicolae Bălcescu”. 
La categoria de Științe chimice, dr. Cătălin Maxim și dr. Dumitru-Octavian Pavel, cercetători ai UB, vor primi Premiul „Gheorghe Spacu” pentru Grupul de lucrări: O nouă strategie de sinteză a combinaţiilor complexe heterometalice 3d(MIII)4f pentru obţinerea de materiale magnetice moleculare, respectiv Premiul „Nicolae Teclu” pentru Grupul de lucrări: Cercetări privind efectul compoziţiei şi texturii hidrotalciţilor în reacţii catalizate bazic.
Totodată, în cadrul categoriei de Științe geonomice, conf. univ. dr. ing. Gheorghe Ilinca de la Facultatea de Geologie și Geofizică a UB, autor al lucrării Using morphometrics to distinguish between debris flow, debris flood and flood (Southern Carpathians, Romania), va primi Premiul „Gheorghe Munteanu-Murgoci”. În cadrul aceleiași categorii, lect. univ. dr. Răzvan-Andrei Popescu de la Facultatea de Geografie a UB va fi distins cu Premiul „Simion Mehedinți” pentru lucrarea Permafrostul din Carpaţii Româneşti. Studiu de Geomorfologie.






Antoaneta-Liliana Olteanu, prof. univ. dr. la Facultatea de Litere a UB, autoare a lucrării Mitologie română (vol. I-III), va primi Premiul „Simion Florea Marian” în cadrul secțiunii Etnografie și folclor a categoriei Arte, Arhitectură și Audiovizual.

Lista integrală a laureaților Premiilor Academiei Române pe anul 2021 poate fi consultată aici.

[bookmark: _GoBack]Premiile Academiei Române sunt acordate din primii ani de funcţionare a forului de ştiinţă şi cultură. În anul 1867, s-a decis constituirea „premiilor fondatorilor”, pornind de la fondul constituit din importanta donaţie a lui Evanghelos Zappas. Acestui fond i s-a adăugat suma de 5.000 de lei, donată de domnitorul Al. I. Cuza, din anul 1863, cu scopul instituirii unor premii ştiinţifice şi literare româneşti. Primul premiu al Academiei Române a fost acordat lui Timotei Cipariu, pentru manuscrisul lucrării „Gramatica limbii române. Partea analitică”. Cele 78 de premii ale Academiei Române acordate în prezent sunt repartizate pe domenii corespunzătoare celor 14 secţii ştiinţifice, iar fiecare premiu poartă numele unei personalităţi ilustre din domeniul creaţiei ştiinţifice, literare şi artistice naţionale.
